הבלט **אותלו** על-פי מחזה של ויליאם שייקספיר נחשב המופע המוצלח ביותר ברפרטואר של להקת בלט ירושלים (בכורה עולמית 2012). הכוריאוגרפית מרינה קסלר (אסטוניה) מספרת שבזכות המוזיקה של ארבו פארט, אחד המלחינים המבוקשים ברחבי העולם, היא החליטה ליצור בלט על-פי הטרגדיה של שייקספיר.

להלן קטעים מהביקורות לאחר הבכורה העולמית ב-2012:

* "אותלו: בלט ירושלים ביצירה מרעננת ומפתיעה" (טל לוין, **עכבר העיר**)
* "להקת בלט ירושלים הגיחה אל פסטיבל מחולוהט 2012 עם גרסה יפה למחזה של שייקספיר..." (צבי גורן, פורטל **הבמה**).

ביוני 2017 השתתפה להקת בלט ירושלים בפסטיבל הבין-לאומי ברוסיה ע"ש יקטרינה מקסימובה וזכתה לשבחים נלהבים מהמבקרים ומאנשי המקצוע ולמחיאות כפיים סוערות של הקהל.

כעת בלט **אותלו** זוכה להפקה מחודשת בביצוע הדור החדש של להקת בלט ירושלים.

במחצית הראשונה תועלה בכורה עולמית של הבלט *Rubato* )**זמן גנוב**) מאת איגור מנשיקוב (הכוריאוגרף של **כנר על הגג**). היצירה נוצרה בתקופת מגיפת הקורונה, בהפוגה שבין שני הסגרים. הקומפוזיציה, שמתחילה במטרונום ועוברת למוזיקה של סרגיי פרוקופייב, משקפת את החופש היצירתי ואת יכולת המשחק של הרקדנים.